Solgte mopeden i 1981: Fikk betalingskrav på veiavgift 33 år senere
Overraskelsen kom torsdag denne uken da Wold (49) åpnet posten sin. Der lå et et brev fra Tollregion Oslo og Akershus. Han ble forskrekket da han forstod at betalingskravet på 475 kroner deide seg om den blå Suzuki-mopeden av årsmodell 1975 som han kjøpte for konfirmasjonspengene sine på begynnelsen av 80-tallet. - Først ble jeg paff og trodde brevet var sendt feil. Etterhvert kom jeg på at jeg eide den typen moped som var opplyst i brevet da jeg var 16 år. Den solgte jeg etter kun ett år da jeg først skulle i militære og deretter studere, sier Wold til VG. Ringte gamle kamerater Det eneste 49-åringen i dag husker fra selve salget, er at kjøper gav ham 500 kroner for mopeden - samt at det ble sendt inn omregistreringsdokument til rette instans. For å finne ut mer om hvem som kan ha overtatt kjøretøyet, tok han en ringerunde til kameratene i hjembygda Ulefoss i Telemark. - Jeg hadde ingen oversikt over hvem det kunne være, eller om mopeden i det hele tatt fortsatt eksisterer. Derfor ringte jeg noen av mine gamle kamerater for å høre om de visste noe. Motorinteressen var stor i bygda da jeg var ung, sier Wold. Oppgitt og fortvilet Men heller ikke de hadde sett noe til den gamle mopeden i nyere tid. Da Wold plukket opp røret og ringte Tollregionen som sendte ut brevet, fikk han beskjed om å kontakte Vegvesenet, som har ansvar for motorregisteret i Norge. - Der fikk jeg beskjed om at Tollregionen hadde «funnet» meg etter at systemene deres var blitt oppdatert med fødselsnummer. Jeg forklarte situasjonen og mente det hele var rart og dumt. Det endte med at den ansatte i Vegvesenet la på. Nå er jeg oppgitt og fortvilet. - Systemfeil Dag Håkon Ramsjø, kontorsjef ved Tollregion Oslo og Akershus, sier til VG at han har forståelse for at Wold opplever det hele merkelig. Han mener situasjonen har oppstått som følge av en opprydningsjobb som nylig ble fortatt av tollregionen, hvor opplysninger fra motorregisteret har blitt sammenfattet med folkeregisteret. - Vi har hatt et prosjekt for å fange opp kjøretøy som i utgangspunktet er avgiftspliktige, men som av ulike årsaker ikke har blitt innbetalt. Posjektet har identifisert denne personen som eier av mopeden, og sett at han fremdeles lever i beste velgående, sier Ramsjø. - Men mopeden skiftet eier for 33 år siden, og det skal ha blitt innsendt dokumenter for omregistrering? - Da har salgsmeldingen av en eller annen grunn ikke blitt registrert. Den kan ha forsvunnet i posten, blitt liggende i en skuff eller blitt feil registrert. Det er kjedelig når slikt skjer. Feilen ligger et sted i systemet. Lover opprydning Nå lover Ramsjø opprydning i det feilsendte betalingskravet. - Veldig mange andre eiere har fått krav som skal betales, så det er mye som har gått riktig i prosjektet. Når situasjoner som dette derimot skjer, skal det ryddes opp i slik at det blir riktig, sier han. Åsmund Møller Johansen pressevakt i Statens vegvesen region øst, er ikke kjent med lignende tilfeller fra tidligere. - Vi har nå tatt kontakt med Wold for å få klarhet i hva som har skjedd i hans tilfelle. Vi beklager at han opplevde ikke å få hjelp da han tok kontakt med oss i første omgang.
Geir Wold (49) solgte mopeden sin da han var 16 år. Denne uken mottok han krav om innbetaling av årsavgift for den gamle mopeden.